Psichotraumatologija

**Psichotraumatològija** (psicho… + traumatologija), mokslas apie žmonių reakcijų į stresines patirtis ir psichologinius trauminius įvykius raišką, paplitimą, etiologiją ir pagalbos būdus. 

Psichotraumatologijos mokslo pradžia laikomi 1980 metai, kai į Psichikos sutrikimų diagnostinio ir statistinio vadovo trečiąjį leidimą pirmą kartą buvo įtraukta potrauminio streso sutrikimo diagnozė. Nuo tada atliekami psichotraumatologiniai moksliniai tyrimai, todėl su stresu susijusių psichologinių sunkumų įvairovė tampa vis geriau atpažįstama. Į naujausią 2018 Tarptautinės ligų klasifikacijos leidimą įtrauktas Specifiškai su stresu susijusių sutrikimų skyrius, kuriame aprašyti potrauminio streso sutrikimo, kompleksinio potrauminio streso sutrikimo, užsitęsusio gedulo sutrikimo ir kitų su stresu susijusių sutrikimų diagnostiniai požymiai. 

Į naujausią (penktąjį) 2022 Psichikos sutrikimų diagnostinio ir statistinio vadovo leidimą t.p. įtrauktas su traumomis ir stresoriais susijusių sutrikimų skyrius, kuriame aprašomos potrauminio streso sutrikimo, adaptacijos sutrikimo, ūminio streso sutrikimo, užsitęsusio gedulo ir kitų sutrikimų diagnostinės kategorijos, kurioms priskiriamas ir tam tikrų stresinių patirčių patyrimas. Stresą keliančios patirtys yra būtina diagnostinė su stresu susijusių sutrikimų sąlyga, nors neretai jos yra ir kitų psichikos sveikatos problemų rizikos veiksnys. Psichotraumatologijoje domimasi įvairių stresorių sukeltų sutrikimų raiška, paplitimu, kilme bei efektyviais pagalbos būdais.

Lietuvos sveikatos sistema vadovaujasi Tarptautinės ligų klasifikacijos diagnostinėmis gairėmis.

## Istorija. Susidomėjimo trauminio streso tyrimais Baltijos šalyse pradžia

Sovietmečiu Baltijos šalyse ilgą laiką vyko politinė priespauda, šimtai tūkstančių žmonių patyrė politinį smurtą, politinį įkalinimą ir priverstinį žmonių iškeldinimą. 1990 metais Baltijos šalys paskelbė nepriklausomybę, o 2004 metais įstojo į ES ir NATO.

Baltijos šalių istorija yra glaudžiai susijusi su trauminio streso srities raida šiose šalyse. Psichologija ir psichoterapija, kaip profesija ir mokslinių tyrimų sritis, sovietinio režimo metais dešimtmečius buvo represuojama. 

1980 m., kai potrauminio streso sutrikimo (PTSS) diagnozė buvo įtraukta į III psichikos sutrikimų diagnostikos ir statistikos vadovą (DSM-III), Baltijos šalyse vis dar viešpatavo sovietinis režimas, o traumos ir su stresu susijusių sutrikimų pripažinimas nebuvo įmanomas. Priešingai, psichiatrija Sovietų Sąjungoje buvo plačiai naudojama kaip represinės sistemos dalis, siekiant susidoroti su sovietiniam režimui besipriešinančiais asmenimis. 

Tik 1990-aisiais atkūrus Baltijos šalių nepriklausomybę ir žlugus Sovietų Sąjungai, galėjo atsirasti traumos tyrimai ir praktika.

### Reikšmingi įvykiai trauminio streso srityje:

* 2003 m. Vilniaus universitete surengta pirmoji tarptautinė konferencija apie politinio smurto padarinius.

* 2005 m. išleista pirmoji Danutės Gailienės redaguota knyga anglų kalba „The Psychology of Extreme Traumatisation“. 
* 2010 m. pradėtos rengti kasmetinės Vilniaus traumų psichologijos konferencijos, kuriose pagrindinius pranešimus skaitė žymiausi Europos ekspertai, tarp jų B. P. R. Gersons, M. H. van IJzendoorn, A. Maercker, W. Yule ir kiti. 
* Šios konferencijos įkvėpė 2013 m. įkurti Lietuvos traumų psichologijos asociaciją (LTPA).
* 2015 m. LTPA bendradarbiaujant su Europos trauminio streso asociacija (ESTSS), Lietuvoje buvo surengta 14-oji ESTSS konferencija, kuri svariai prisidėjo prie tolesnės psichotraumatologijos plėtros Baltijos šalyse.